《题游元著潇湘晚景图》
宋代·周孚

与翁家世俱东鲁，不记翁游曾到楚。看翁写此六幅图，怪翁笔力能如许。

孤烟合处渔著村，老雁归时帆入浦。丹枫翻翻江气寒，莫雪初晴山月吐。

杜陵野老经行处，度支病郎用心苦。惟翁妙思自暗同，楚玉何曾识神女。

信知胸中著云梦，不止豪端挟风雨。祇今小纸弄姿态，气韵酸寒终愧古。

蜀山秦树各异状，所向一律人笑汝。谁能为證张与吴，十年此病翁今无。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。